Njarðvík vann í dag stóran og öruggan sigur á Hamri í 1. deild kvenna og skaust þar með upp í 2. sæti deildarinnar við hlið Keflavíkur b en á toppnum trónir Tindastóll sem leikið hefur einum leik meira en bæði Reykjanesbæjarliðin í deildinni . Lokatölur í Njarðtaks-gryfjunni voru 83 - 45 þar sem heimakonur voru einráðar í síðari hálfleik . Gestirnir úr Hamri leiddu 0 - 6 eftir fjögurra mínútna leik en þá tók Ragnar leikhlé fyrir Njarðvíkinga . Heimakonur komu sprækar úr leikhléinu og skoruðu sjö stig í röð og snögglega var staðan orðin 12 - 8 og Erna Freydís Traustadóttir með 7 af fyrstu 12 stigum Njarðvíkur í leiknum . Eftir fjórar stigalausar mínútur í upphafi leiks gerðu Njarðvíkingar 20 stig á næstu 6 mínútum og leiddu 20 - 13 að loknum fyrsta leikhluta . Strax aftur í upphafi annars leikhluta var sama bras á Njarðvíkurliðinu , einhver sóknartregða og liðið með öllu stigalaust fyrstu fjórar mínútur leikhlutans , staðan 20 - 15 þegar 6 mínútur voru eftir af öðrum leikhluta . Vilborg Jónsdóttir braut loks ísinn með gegnumbroti og kom Njarðvík í 22 - 15 . Reyndar varð annar leikhluti ein allsherjar múrsteinahleðsla á báða bóga , ekki fögur tölfræðiskýrslan í hálfleik með tilliti til skotnýtingar liðanna en staðan 33 - 20 í hálfleik . Vilborg Jónsdóttir var með 12 stig í hálfleik í Njarðvíkurliðinu og Jóhanna Lilja Pálsdóttir 9 . Strax á fyrstu mínútum þriðja leikhluta kom Njarðvík muninum upp í 20 stig , staðan 40 - 20 . Jóhanna Lilja skellti svo niður fimmta þristinum sínum í leiknum þegar rúmar þrjár mínútur voru eftir af þriðja leikhluta og staðan 51 - 26 Njarðvík í vil . Varnarleikurinn var gestunum einfaldlega of þéttur og þær áttu ekki frekara erindi í Njarðtaks-gryfjuna þennan sunnudaginn . Staðan að loknum þriðja leikhluta 57 - 35 Njarðvík í vil og eftirleikurinn ekki í hættu . Í lokaleikhlutanum jókst munurinn , gestunum gekk jafn illa að skora í þeim fjórða líkt og í öðrum leikhluta en varnarmúr Njarðvíkurliðsins hafði einfaldlega verið þeim of mikið verk , lokatölur 83 - 45 þar sem Vilborg Jónsdóttir var með 26 stig og 9 stoðsendingar , Jóhanna Lilja Pálsdóttir bætti við 20 stigum og 8 fráköstum , Erna Freydís Traustadóttir bætti svo við 13 stigum og Eva María Lúðvíksdóttir kom með 11 stig inn af bekknum .